Marele actor Florin Piersic se află acum internat la Institul Matei Balș. El a fost transferat marți seara cu un avion SMURD, de la Cluj în București.
Florin Piersic este tratat la Spitalul Matei Balş din Bucureşti pentru infecţia cu stafilococ.
Marele actor este atent supravegheat, în permanenţă, de o echipă multidisciplinară ortopedică şi cardiologică.
„Este stabil, este cu o stare generală, n-aş spune bună pentru că vorbim de o vârstă şi de bolile cronice, dar comunicăm foarte bine. Este prezent, chiar am putut să ne bucurăm de şarmul lui care nu lipseşte”, spune Adrian Marinescu, directorul medical al Institutului de boli infecţioase Matei Balş.
Infecţia s-ar fi produs din cauza unei branule, care i-a fost instalată la domiciliu și pe care a ținut-o mai multe zile, informează Antena 3 CNN.
Recomandarea, în cazul unor astfel de dispozitive medicale, este de cel mult trei zile, dar marele actor a stat cu ea aproape o săptămână.
Medicii de la Institutul de Boli Infecţioase încearcă acum să-i trateze infecţia cu stafilococ, care s-a extins atât la proteza de la genunchi, cât şi la inimă.
„Nu este în terapie intensivă, nu este într-o stare care să-i pună viaţa în pericol”, a precizat medicul Adrian Marinescu.
În acest moment, nu se pune problema şi de o a doua intervenţie chirurgicală pentru scoaterea protezei de la genunchi.
Florin Piersic va trebui să stea internat în spital pentru mai multe săptămâni până când infecţia va putea fi eliminată din corp.